Document ID: 31988L0076

Direktiva Sveta
z dne 3. decembra 1987
o spremembah Direktive 70/220/EGS o približevanju zakonodaje držav članic o ukrepih proti onesnaževanju zraka s plini iz motorjev motornih vozil
(88/76/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 100a,
ob upoštevanju predloga Komisije [1],
v sodelovanju z Evropskim parlamentom [2],
ob upoštevanju mnenja Ekonomsko-socialnega odbora [3],
ker je pomembno sprejeti ukrepe za postopno oblikovanje notranjega trga v obdobju, ki se izteče 31. decembra 1992; ker notranji trg zajema območje brez notranjih meja, na katerem je zagotovljen prosti pretok blaga, oseb, storitev in kapitala;
ker sta bili v prvem programu aktivnosti Evropskih skupnosti o varstvu okolja, ki ga je Svet spreje 22. novembra 1973, zahtevani upoštevanje najnovejših znanstvenih dosežkov v boju proti onesnaževanju ozračja s plini iz motornih vozil in ustrezno spreminjanje že sprejetih direktiv; ker tretji program aktivnosti predvideva dodatna prizadevanja za znatno znižanje sedanje ravni emisij onesnaževal iz motornih vozil;
ker Direktiva 70/220/EGS [4] določa mejne vrednosti za emisije ogljikovega monoksida in nezgorelih ogljikovodikov iz motorjev teh vozil; ker so bile te mejne vrednosti prvič znižane z Direktivo 74/290/EGS [5] in dopolnjene v skladu z Direktivo 77/102/EGS [6] z mejnimi vrednostmi za dovoljene emisije dušikovih oksidov; ker so bile mejne vrednosti za te tri vrste onesnaževanja zaporedoma zmanjšane z direktivama 78/665/EGS [7] in 83/351/EGS [8];
ker je delo, ki ga je Komisija opravila na področju svoje politike izvajanja celostnega pristopa k izpoplnjevanju predpisov na področju motornih vozil, pokazalo, da evropska industrija ima ali pa izpopolnjuje tehnologijo motorjev, ki bo omogočila nadaljnje zmanjšanje mejnih vrednosti; ker v obravnavanem obdobju takšno znižanje ne bo ogrozilo ciljev politike Skupnosti na drugih področjih, še zlasti na področju racionalne porabe energije;
ker je nujno treba spodbujati inovacije in industrijsko konkurenco tako na notranjem trgu in na tujih trgih; ker je nujno, da Skupnost sprejme ukrepe na področju emisij iz vozil; ker bi morali ti ukrepi hkrati upoštevati visoko stopnjo varstva okolja in omogočiti doseganje vrednosti, prilagojenih evropskim razmeram, da bi bil tako njihov končni učinek na okolje enakovreden učinku, ki ga imajo veljavni standardi za emisije iz motornih vozil v Združenih državah Amerike; ker je za doseganje tega cilja priporočljivo sprejeti rešitev, ki se spreminja glede na kategorijo prostornine motorja, tako da se, če je to mogoče, omogoči skladnost z zahtevami Skupnosti za primerno ceno in z uporabljanjem različnih tehničnih sredstev; ker mejne vrednosti za vozila s prostornino motorja, manjšo od 1,4 litra, odražajo sedanje tehnično in gospodarsko stanje evropskih proizvajalcev na tem delu trga; ker je treba mejne vrednosti, ki bodo začele veljati v letu 1992/93, določiti leta 1987;
ker mejne vrednosti iz te direktive temeljijo na preskusnem postopku, določenem v Direktivi 70/220/EGS, vendar je treba ta postopek pozneje prilagoditi, da ne bo reprezentativen samo za prometne razmere v gosto naseljenih mestnih središčih, ampak tudi zunaj takšnih središč; ker je treba odločitev o takšni prilagoditvi sprejeti najpozneje do leta 1987;
ker se člen 5 Direktive 70/220/EGS nanaša na možnost prilagajanja določb v prilogah zaradi upoštevanja tehničnega napredka;
ker je treba bencinske motorje v vseh vozilih, obravnavanih v tej direktivi, načrtovati tako, da bodo uporabljali neosvinčeni bencin, kar bo omogočilo prenehanje uporabe dodatkov na osnovi svinca v gorivu in odločilno prispevalo k manjšemu onesnaževanju okolja s tem elementom;
ker je potrebno zagotoviti, da ostanejo določbe za vozila z motorjem na kompresijski vžig, zajeta s to direktivo, z vidika specifične narave vseh onesnaževal iz takšnih motorjev združljive s poznejšimi spremembami določb za druga onesnaževala iz takšnih motorjev, navedenih v Direktivi 70/306/EGS [9];
ker je v obdobju med sprejetjem evropskih standardov in izvajanjem spremenjenega evropskega preskusnega cikla zaželeno, da so vozila, ki pridobijo homologacijo skladno z enakovrednimi standardi na izvoznih trgih Skupnosti, usposobljena tudi za EGS- homologacijo;
ker lahko države članice, ki to želijo, ob upoštevanju pravil Pogodbe vnaprej uvedejo nove vrednosti, določene v tej direktivi, pri čemer se predpostavlja, da v primeru takšne odločitve ne smejo prepovedati prodaje ali uporabe vozil, skladnih z zahtevami Skupnosti, ne glede na to, ali so izdelana doma ali uvožena,
SPREJEL NASLEDNJO DIREKTIVO:
Člen 1
Priloge I, II, III, VI in VII k Direktivi 70/220/EGS se spremenijo skladno s Prilogo k tej direktivi. Doda se nova Priloga IIIA.
Člen 2
1. Od 1. julija 1988 nobena država članica ne sme zaradi razlogov v zvezi z onesnaževanjem zraka s plini iz motorja ali z zahtevami za gorivo:
- zavrniti podelitve EGS-homologacije ali izdaje dokumenta, določenega v drugi alinei člena 10 (1) Direktive 70/156/EGS [10], nazadnje spremenjene z Direktivo 87/403/EGS [11], ali podelitve nacionalne homologacije za tip motornega vozila,
ali
- prepovedati začetka uporabe takšnih vozil,
če količina plinastih onesnaževal iz takšnega tipa motornega vozila ali iz takšnih vozil in zahteve za motorno gorivo izpolnjujejo določbe Direktive 70/220/EGS, spremenjene s to direktivo.
2. Države članice: od 1. oktobra 1988 za tipe vozil s prostornino motorja nad 2000 cm3,
od 1. oktobra 1990 za tipe vozil s prostornino motorja pod 1400 cm3,
od 1. oktobra 1991 za tipe vozil s prostornino motorja od 1400 do vključno 2000 cm3 in od 1. oktobra 1994 za tipe vozil z isto prostornino, opremljene z motorjem na kompresijski vžig z direktnim vbrizgavanjem,
- ne smejo več izdajati dokumenta, določenega v zadnji alinei člena 10 (1) Direktive 70/157/EGS za tip motornega vozila,
in
- lahko zavrnejo nacionalno homologacijo za tip motornega vozila,
pri katerem količine emisije plinastih onesnaževal ne izpolnjujejo zahtev iz prilog k Direktivi 70/220/EGS, spremenjeni s to direktivo.
3. Od 1. oktobra 1989 za tipe vozil s prostornino motorja nad 2000 cm3,
od 1. oktobra 1991 za tipe vozil s prostornino motorja pod 1400 cm3,
od 1. oktobra 1993 za tipe vozil s prostornino motorja med 1400 do vključno 2000 cm3 in od 1. oktobra 1996 za tipe vozil z enako prostornino, opremljene z motorjem na kompresijski vžig z direktnim vbrizgavanjem,
države članice lahko prepovedo začetek uporabe vozil, pri katerih količina emisij plinastih onesnaževal takšnih vozil in njihove zahteve za motorno gorivo ne izpolnjujejo zahtev iz prilog k Direktivi 70/220/EGS, spremenjeni s to direktivo.
Člen 3
1. Države članice lahko zavrnejo nacionalno homologacijo, EGS-homologacijo ali dokument, predviden v drugi alinei člena 10(1) Direktive 70/156/EGS, za tip motornega vozila z motorjem na prisilni vžig, katerega zahteve za gorivo ne izpolnjujejo določb prilog k Direktivi 70/220/EGS, spremenjeni s to direktivo:
- od 1. oktobra 1988 za tipe vozil s prostornino motorja nad 2000 cm3, razen za tiste, ki so opredeljeni v točki 8.1,
- od 1. oktobra 1989 za druge tipe.
2. Od 1. oktobra 1990 lahko države članice prepovedo začetek uporabe vozil z motorjem na prisilni vžig, katerih zahteve za gorivo ne izpolnjujejo določb prilog k Direktivi 70/220/EGS, spremenjeni s to direktivo, razen če proizvajalec predloži certifikat, sprejet pri organu za tehnično preskušanje, ki je izdal prvotno homologacijo glede na emisije, v katerem je navedeno, da prilagajanje takšnih vozil novim zahtevam za gorivo zahteva velike konstrukcijske spremembe, in sicer spremembo v specifikaciji materiala v sedežu sesalnega ali izpušnega ventila, ali znižanje kompresijskega razmerja, ali povečanje prostornine motorja, da se nadomesti izguba moči; v takem primeru je prepoved mogoča samo od datumov iz člena 2 (3).
Člen 4
Najpozneje do 31. decembra 1987 Svet na predlog Komisije:
- sprejme odločitev o nadaljnjem zmanjševanju mejnih vrednosti za vozila s prostornino motorja pod 1400 cm3 najpozneje leta 1992 za izdajanje novih nacionalnih homologacij in leta 1993 za začetek uporabe vozil,
- spremeni preskuse iz Priloge III k Direktivi 70/220/EGS, da jih prilagodi sedanjim pogojem, še zlasti tako, da doda segment vožnje zunaj naselja,
- določi postopke za uveljavitev spremenjenih preskusov iz Priloge III in pogoje za razveljavitev Priloge III in Priloge IIIA k Direktivi 70/220/EGS, spremenjeni s to direktivo, vključno s prehodnim obdobjem.
Člen 5
Države članice sprejmejo predpise, potrebne za uskladitev s to direktivo, do 1. julija 1988 in o tem takoj obvestijo Komisijo.
Člen 6
Ta direktiva je naslovljena na države članice.
V Bruslju, 3. decembra 1987

Labels: 8
15
20